Μελέτη του γονιδίου της ακετυλεστεράσης του σιαλικού οξείος (SIAE) σε ασθενείς με κοινή ποικίλη ανοσοανεπάρκεια και εκλεκτική IgA ανεπάρκεια
Authors: Ζησιμάτος Ανδρέας 
Published: September 2021

Εισαγωγή: H ακετυλεστεράση του σιαλικού οξέος (SIAE) εμπλέκεται στη ρύθμιση της BCR σηματοδότησης, συμβάλλοντας έτσι στη διατήρηση της ανοσιακής ανοχής. Πρόσφατα, έχει αναφερθεί ότι μεταλλάξεις στο γονίδιο της SIAE προδιαθέτουν για μια σειρά από σχετικά κοινά ανθρώπινα αυτοάνοσα νοσήματα, συμπεριλαμβανομένης της ρευματοειδούς αρθρίτιδας, του σακχαρώδη διαβήτη τύπου Ι, του συστηματικού ερυθηματώδη λύκου και της πολλαπλής σκλήρυνσης. Λαμβάνοντας υπόψη ότι οι ασθενείς με κοινή ποικίλη ανοσοανεπάρκεια (CVID) και εκλεκτική ανεπάρκεια της IgA (sIgAD) και/ή οι συγγενείς τους, εμφανίζουν μία προδιάθεση για αυτοανοσία, ο σκοπός αυτής της διατριβής είναι η μελέτη και διερεύνηση των μεταλλάξεων της SIAE και η πιθανή συμβολή τους στη προδιάθεση αυτοάνοσων ασθενειών σε οικογένειες και άτομα με CVID και sIgAD.Υλικά και Μέθοδοι: Σαράντα (40) ασθενείς (άνδρες/γυναίκες: 14/26, μέση ηλικία 29,2 χρόνια, με εύρος: 2-85 έτη) συμμετείχαν στη μελέτη. Μεταξύ αυτών, 26 ασθενείς έπασχαν από εκλεκτική ανεπάρκεια της IgA. Δώδεκα (12) από τους 26 ασθενείς εμφάνιζαν αυτοάνοσες εκδηλώσεις όπως (συστημικό ερυθηματώδη λύκο, σακχαρώδη διαβήτη τύπου Ι, κοιλιοκάκη, νεανική ρευματοειδή αρθρίτιδα, αυτοάνοση θυρεοειδίτιδα, ιδιοπαθής θρομβοπενική πορφύρα). Επιπροσθέτως, μελετήθηκαν 5 οικογένειες [6 ασθενείς με CVID και 8 συγγενείς τους] κάποιοι εκ των οποίων είχαν ιστορικό αυτοάνοσων ασθενειών όπως (συστηματικού ερυθηματώδη λύκου, ρευματοειδούς αρθρίτιδας, υποτροπιάζουσας ιδιοπαθούς θρομβοπενικής πορφύρας και νεανικής ρευματοειδούς αρθρίτιδας). Γενωμικό DNA απομονώθηκε από περιφερικό αίμα με τη χρήση του QIAamp DNA mini kit της Qiagen, σύμφωνα με τις οδηγίες της κατασκευάστριας εταιρείας. Για όλα τα δείγματα και τα δέκα εξώνια του γονιδίου SIAE ενισχύθηκαν συμπεριλαμβανομένων των ορίων εξονίων-ιντρονίων κάνοντας χρήση συμβατικών PCR. Το επόμενο βήμα ήταν να γίνει καθαρισμός των προϊόντων της PCR με τη χρήση συστήματος Qiagen PCR. Αυτόματος προσδιορισμός ακολουθίας DNA πραγματοποιήθηκε με τον αναλυτή ABI PRISM 310 Genetic Analyzer της Applied Biosystems, χρησιμοποιώντας το kit BigDye Terminator v3.1 Cycle sequencing της ίδιας εταιρείας. Αποτελέσματα: Κανείς ασθενής με CVID (με εμφάνιση αυτοάνοσων συμπτωμάτων ή όχι) βρέθηκε να έχει κάποια μετάλλαξη σε εξόνιο της SIAE. Ωστόσο, μία ασθενής 11 χρόνων που διαγνώστηκε με sIgAD κατά τη διάρκεια μίας λοίμωξης του αναπνευστικού όπως επίσης και η μητέρα μίας ασθενούς με CVID βρέθηκαν να είναι ετεροζυγώτες για τη μετάλλαξη Μ89V (g.20536A>G, rs78778622, εξόνιο 3). Επιπροσθέτως, μία novel σιωπηλή μετάλλαξη βρέθηκε σε ένα ασθενή με sIgAD στο εξόνιο 4 (g.26532T>C, c.427T>C, L143L). Επίσης, σε ένα ασθενή με sIgAD, 2 σιωπηλές μεταλλάξεις εντοπίστηκαν, συγκεκριμένα η σιωπηλή μετάλλαξη S156S (g.26573T>C, rs1942663, εξόνιο 4) και η T484T (g.44233G>A, rs7941327, εξόνιο 10). Όπως ήταν αναμενόμενο, αρκετές γνωστές μεταλλάξεις εσονίων βρέθηκαν στα δείγματα. Αυτές είναι οι g.11964G>A (rs512225, εσόνιο 2), g.31722C>T (rs79300393, εσόνιο 5), g.42499C>T (rs 77343428, εσόνιο 8) και g.41675A>G (rs620499, εσόνιο 8). Συμπεράσματα: Από τα αποτελέσματα αυτής της μελέτης μπορούμε να συμπεράνουμε ότι οι μεταλλάξεις της SIAE δεν σχετίζονται με κίνδυνο αυτοάνοσων ασθενειών, σε ασθενείς με CVID ή sIgAD. Ωστόσο, ένας μεγαλύτερος αριθμός δειγμάτων CVID και sIgAD απαιτείται για ανάλυση, προκειμένου να έχουμε πιο ασφαλή συμπεράσματα.